Z A P I S N I K

Sa desete (10) sjednice Općinskog vijeća Općine Brestovac, održane 16. prosinca 2022. godine u prostoriji Matice umirovljenika Brestovac s početkom u 18,00 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Ivan Kovačević (HDZ), Jozo Ilić (HDZ), Igor Čančar (NV), Tomislav Čočić (HDZ), Zdenko Petrović (HDZ), Darko Markanjević (HDZ), Jurica Nikić-Čakar (NV), Josip Pavić(HDZ) i Anita Franjić (HDZ).

**Nenazočni:**Igor Smoljanović (SDP) i Tomislav Babić (NV), opravdali svoj izostanak.

**Ostali nazočni**: Zdravko Mandić, općinski načelnik, Bojan Petrović, općinski pročelnik

Zdravko Tadić, predstavnik medija (novinar).

**Zapisničarka**: Marija Barunović, viši referent za opće i administrativne poslove u JUO Općine Brestovac

Predsjednik Općinskog vijeća Tomo Vrhovac, pozdravlja sve vijećnike, općinskog načelnika, pročelnika i predstavnika medija, a zatim predlaže dnevni red kako je navedeno u pozivu za 10.sjednicu Općinskog vijeća Općine Brestovac.

Vijećnik Igor Čančar predlaže da se Točka 12. Prijedlog Odluke o visini grobnih naknada na mjesnim grobljima Općine Brestovac izostavi iz dnevnog reda. Navedeni prijedlog glasovanjem nije usvojen, tako da dnevni red ostaje kakav je dostavljen s materijalima za sjednicu

**d n e v n i r e d :**

* Usvajanje zapisnika s prethodne sjednice Općinskog vijeća

1. Prijedlog Proračuna Općine Brestovac za 2023. godinu
2. Prijedlog Odluke o izvršavanju proračuna Općine Brestovac za 2023. godinu
3. Prijedlog Odluke o sufinanciranju boravka djece u dječjim vrtićima i obrtima za čuvanje djece
4. Prijedlog Programa građenja komunalne infrastrukture na području općine Brestovac u 2023. godini
5. Prijedlog Programa održavanja komunalne infrastrukture Općine Brestovac za 2023. godinu
6. Prijedlog Programa javnih potreba u školstvu, predškolskom odgoju i naobrazbi Općine Brestovac u 2023. godini
7. Prijedlog Programa socijalne skrbi Općine Brestovac za 2023. godinu
8. Prijedlog Odluke o sufinanciranju troškova umjetnog osjemenjivanja u 2023. godini
9. Prijedlog Programa utroška sredstava naknade za zadržavanje nezakonito izgrađenih zgrada u 2023. godini
10. Prijedlog Programa utroška sredstava šumskog doprinosa u 2023. godini
11. Prijedlog Programa utroška sredstava od zakupa i prodaje poljoprivrednog zemljišta u vlasništvu države za 2023. godinu
12. Prijedlog Odluke o visini grobnih naknada na mjesnim grobljima Općine Brestovac
13. Prijedlog Odluke o socijalnoj skrbi Općine Brestovac
14. Prijedlog Odluke o utvrđivanju interesa za kupnju i zamjenu nekretnina
15. Prijedlog Odluke o proglašenju statusa nerazvrstane ceste-javnog dobra u općoj uporabi u k.o. Vranić
16. Prijedlog Odluke o proglašenju statusa nerazvrstane ceste-javnog dobra u općoj uporabi u k.o. Deževci
17. Prijedlog Odluke o izmjenama i dopunama Odluke o komunalnom redu
18. Analiza stanja sustava Civilne zaštite za općinu Brestovac u 2022. godini
19. Prijedlog Godišnjeg plana razvoja sustava civilne zaštite s financijskim učincima za trogodišnje razdoblje

Ovako predloženi dnevni red je usvojen (9 za) i (2 suzdržana) te se prešlo na rad po utvrđenim točkama dnevnog reda.

U terminu pitanja općinskom načelniku vijećnik Igor Čančar ima pitanje za općinskog načelnika; Gdje je nestao križ sa kružnog toka u Brestovcu?

Općinski načelnik Zdravko Mandić je odgovorio da ne zna točnog gdje je ali sigurno zna da nije bačen ili zapaljen, još nije bila primopredaja za kružni tok ali će se sve urediti i pretpostavlja da će križ biti postavljen na neku drugu lokaciju.

Zatim se prešlo na rad po utvrđenim točkama dnevnog reda.

**-Usvajanje zapisnika sa prethodne sjednice Općinskog vijeća**

Nakon kraćeg razmatranja zapisnika sa prethodne sjednice Općinskog vijeća koja je održana 14. rujna 2022. godine, donesena je odluka: Zapisnik sa devete sjednice Općinskog vijeća Općine Brestovac održane 14. rujna 2022. godine usvojen je sa devet (9 za) i dva

(2 suzdržana).

**TOČKA 1.Prijedlog Proračuna Općine Brestovac za 2023.godinu**

Sukladno članku 40. Zakona o proračunu, općinski načelnik u zakonom određenom roku dostavlja Općinskom vijeću na usvajanje Prijedlog Proračuna za 2023. godinu i projekcije proračuna za 2024. i 2025. godinu.

Prijedlogom Proračuna Općine Brestovac za 2023. godinu planiraju se prihodi i primici u iznosu od 2.460.380,00 EUR te rashodi i izdaci u iznosu od 2.658.402,00 EUR. Razlika od 198.022,00 EUR se pokriva prenesenim viškom prihoda koji se planira realizirati u 2022.godini

U skladu s odredbama Zakona i Pravilnika u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima iskazani po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata.

Zakon o proračunu uvodi novosti pri izradi proračuna, tj da se proračun donosi na drugoj razini ekonomske klasifikacije odnosno skupine računskog plana, također je novost uvođenje eura kao službene valute, rekao je općinski načelnik Zdravko Mandić.

Zatim je otvorena rasprava. U raspravu se nitko od vijećnika nije uključio, pa je isti dan

na glasovanje, te je sa devet (9 za) i dva (2 protiv) usvojen Proračun Općine Brestovac za 2023. godinu u predloženom pismenom obliku.

**TOČKA 2.Prijedlog Odluke o izvršenju Proračuna Općine Brestovac za 2023. godinu**

Pod ovom točkom dnevnog reda predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Odluku o izvršenju proračuna

Općine Brestovac za 2023. godinu.

Općinski načelnik Zdravko Mandić ukratko notira da ova odluka tehnički prati prethodnu tj. odluku o proračunu odnosno strukturu prihoda i primitaka, rashoda i izdataka, njegovo izvršavanje, opseg zaduživanja i jamstva, upravljanje dugom te imovinom, prava i obveze korisnika proračunskih sredstava, ovlasti općinskog načelnika u izvršavanju proračuna te druga pitanja.

Za raspravu se nitko od vijećnika nije prijavio.

Ista točka dnevnog reda je dana na glasovanje te je sa devet (9 za) i dva (2 protiv) usvojena Odluka o izvršavanju proračuna Općine Brestovac za 2023. godinu u predloženom pismenom obliku.

**TOČKA 3. Prijedlog Odluke o sufinanciranju boravka djece u dječjim vrtićima i obrtima za čuvanje djece**

Budući da je ova odluka o sufinanciranju boravka djece u dječjim vrtićima i obrtima za čuvanje djece također ciklična, sada smo je uredili da je socijalno osjetljivija s uvjetima za sufinanciranje za roditelje po broju djece koja pohađaju vrtić te za samohrane roditelje te za djecu s teškoćama u razvoju, rekao je općinski načelnik.

Budući da nije bilo zainteresiranih vijećnika za raspravu, ova točka dnevnog reda dana je na glasovanje te je jednoglasno (11 za) donesena Odluka o sufinanciranju boravka djece u dječjim vrtićima i obrtima za čuvanje djece u predloženom pismenom obliku.

**TOČKA 4.Prijedlog Programa građenja komunalne infrastrukture na području općine Brestovac u 2023. godini**

Predsjednik Općinskog vijeća Tomo Vrhovac daje riječ općinskom načelniku Zdravku

Mandiću da ukratko obrazloži navedeni Program građenja komunalne infrastrukture za 2023. godinu.

Općinski načelnik Zdravko Mandić ukratko iznosi da se program izrađuje i donosi u skladu s izvješćem o stanju u prostoru, potrebama uređenja zemljišta planiranog prostornim planom i planom razvojnih programa koje se donose na temelju posebnih propisa, vodeći računa o troškovima građenja infrastrukture te financijskim mogućnostima i predvidivim izvorima financiranja.

U programu je također dan prikaz procjene i vrste troškova za građevine komunalne infrastrukture a građevine komunalne infrastrukture su: nerazvrstane ceste, javne prometne površine na kojima nije dopušten promet motornih vozila, javna rasvjeta, javna parkirališta, javne garaže, javne zelene površine, građevine i uređaji javne namjene, građevine namijenjene obavljanju javnog prijevoza i groblja.

Budući da se za raspravu nije nitko javio, program građenja komunalne infrastrukture na području općine Brestovac je dan na usvajanje te je sa devet (9 za) i dva (2 protiv) usvojen u predloženom pismenom obliku.

**TOČKA 5. Prijedlog Programa održavanja komunalne infrastrukture Općine Brestovac za 2023. godinu**

Predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži navedeni Program održavanja komunalne infrastrukture za 2023. godinu.

Općinski načelnik Zdravko Mandić ukratko notira da se ovim Programom određuje održavanje komunalne infrastrukture za slijedeće djelatnosti i to: održavanje javne rasvjete, održavanje nerazvrstanih cesta, održavanje i uređenje javnih površina i groblja, provođenje

mjera dezinsekcije, dezinfekcije i deratizacije te veterinarsko –higijeničarski poslovi.za svaku djelatnost su iskazana financijska sredstva potrebna za ostvarivanje istih s naznakom izvora financiranja, rekao je općinski načelnik

Zainteresiranih za raspravu nije bilo pa je ista točka dnevnog reda dana na glasovanje te je s devet (9 za ) i dva (2 suzdržana) usvojen Program održavanja komunalne infrastrukture za 2023. godinu u predloženom pismenom obliku.

**TOČKA 6. Prijedlog Programa javnih potreba u školstvu, predškolskom odgoju i naobrazbi Općine Brestovac u 2023. godini**

Ovaj program javnih potreba u školstvu, predškolskom odgoju i naobrazbi je također ciklički program kojeg obnavljamo svake godine. Predviđena sredstva za ovaj program su u iznosu od 624.000,00 € a realizirati će se kroz redovito financiranje programa odgoja i naobrazbe, ostvarivanje posebnih programa osnovne škole u cilju davanja doprinosa što kvalitetnijem obrazovanju, sufinanciranje troškova prijevoza , sufinanciranje radnih materijala za sve osnovnoškolce te pomoći redovitim studentima.

Program javnih potreba u školstvu, predškolskom odgoju i naobrazbi za 2023. godinu usvojen je jednoglasno (11za) bez rasprave.

**TOČKA 7. Prijedlog Programa socijalne skrbi Općine Brestovac za 2023. godinu**

Predsjednik općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Program socijalne skrbi za 2023. godinu.

Općinski načelnik ukratko iznosi da je Program socijalne srbi planiran u iznosu od 26.000,00 EUR a koristit će se za naknade troškova stanovanja, pomoći za troškove ogrjeva ,novčane pomoći za opremu novorođenog djeteta te poklon paketi za novorođenčad, te način isplate istih.

Ova točka dnevnog reda je jednoglasno (11za) usvojena bez rasprave u predloženom pismenom obliku

**TOČKA 8. Prijedlog Odluke o sufinanciranju troškova umjetnog osjemenjivanja u 2023. godini**

Općina Brestovac će nastaviti sufinancirati iz Proračuna Općine u 2023. godini umjetno

osjemenjivanje goveda i svinja koje će realizirati putem zainteresiranih veterinarskih stanica i ambulanti uostalom kako je to već i prošlih godina činila, ništa novo rekao je općinski načelnik.

Kako nije bilo zainteresiranih za raspravu, ista je dana na glasovanje te je jednoglasno (11 za) usvojena u predloženom pismenom obliku.

**TOČKA 9. Prijedlog Programa utroška sredstava naknade za zadržavanje nezakonito izgrađenih zgrada za 2023. godinu**

Prihod proračuna JLS na čijem se području nezakonito izgrađena zgrada nalazi predstavlja iznos u visini 30% naknade za zadržavanje nezakonito izgrađene zgrade u prostoru, a koristi se namjenski za izradu prostornih planova te za poboljšanje infrastrukturno nedovoljno opremljenih naselja. Sredstva naknade za zadržavanje nezakonito izgrađene zgrade u prostoru za 2023. godinu planirana u iznosu od 5.300,00 EUR utrošit će se za modernizaciju sustava javne rasvjete.

Kako se za raspravu pod ovom točkom nije nitko javio, ista je usvojena s devet (9 za) i dva (2 suzdržana) u predloženom pismenom obliku.

**TOČKA 10. Prijedlog Programa utroška sredstava šumskog doprinosa u 2023.godini**

Ovim Programom utvrđuje se visina i utrošak sredstava ostvarenih temeljem uplate šumskog doprinosa u proračun Općine Brestovac u 2023. godini kojeg plaćaju pravne osobe koje obavljaju prodaju proizvoda i iskorištavanje šuma na području Općine u visini 10% od prodajne cijene proizvoda na panju. Sredstva šumskog doprinosa uplaćuju se na račun Proračuna Općine a koristit će se za izgradnju pješačkih staza uz državne ceste DC 38 i DC 51 u iznosu od 200.000,00 EUR.

Program utroška sredstava šumskog doprinosa u 2023. godini je usvojen bez rasprave s devet (9 za) i dva (2 suzdržana) u predloženom pismenom obliku.

**TOČKA 11. Prijedlog Programa utroška sredstava od zakupa i prodaje poljoprivrednog zemljišta u vlasništvu države za 2023. godinu**

Ovaj program je planski dokument kojim se raspoređuju namjenski prihodi ostvareni od zakupa, prodaje, koncesije, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta bez javnog poziva na području općine Brestovac prema namjeni koja je propisana zakonom o poljoprivrednom zemljištu. Ukupni prihodi od raspolaganja poljoprivrednim zemljištem u vlasništvu RH na području općine u 2023. godini planirani su u iznosu od 81.000,00 EUR, za podmirenje troškova postupaka koji se vode u svrhu sređivanja imovinskopravnih odnosa i zemljišnih knjiga u iznosu od 8.000,00 EUR te izgradnju i održavanje ruralne infrastrukture u iznosu od 60.670,00 EUR.

Program korištenja sredstava od zakupa, prodaje izravnom nagodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu RH na području općine Brestovac jednoglasno (11za) je usvojen bez rasprave.

**TOČKA 12. Prijedlog Odluke o visini grobnih naknada na mjesnim grobljima Općine Brestovac**

Ovom odlukom propisuje se visina i način plaćanja jednokratne naknade za dodjelu grobnog mjesta na neodređeno vrijeme, godišnje grobne naknade za korištenje grobnog mjesta na grobljima koja se nalaze na području općine. Grobna naknada plaća je jednom godišnje i prihod je u proračunu Općine a koristit će se za održavanje groblja. Budući da općina u svom vlasništvu ima preko 30- tak groblja grobna naknada za sada će se uvesti samo za desetak groblja za koje imamo izrađen elaborat, rekao je općinski načelnik.

Zatim je otvorena rasprava. U raspravi sudjelovali: Vijećnici Igor Čančar i Jurica Nikić Čakar te predsjednik vijeća Tomo Vrhovac, općinski načelnik Zdravko Mandić i pročelnik Bojan Petrović. Rasprava se vodila oko problematike visine naplate grobnih naknada za naselja kao Brestovac koja su prije 25 godina kupili zemljište za proširenje groblja, za koje vijećnik Igor Čančar predlaže da ako već ne može osloboditi uvede minimalna, simbolična naknada. Zatim se raspravljalo o grobljima (grobovima) gdje će biti problem pronaći žive nasljednike budući da imamo sela koja su poluprazna jer su žitelji napustili zemlju još u vrijeme Domovinskog rata.

Nakon rasprave ova Odluka o visini grobnih naknada je usvojena s devet (9 za) i dva (2 protiv) u predloženom pismenom obliku.

**TOČKA 13. Prijedlog Odluke o socijalnoj skrbi Općine Brestovac**

Budući da mi imamo zastarjelu Odluku o socijalnoj skrbi iz 2012. godine, trebamo donijeti Odluku o socijalnoj skrbi koja je usklađena sa zakonom i aktima koji su stupili na snagu i obvezujući su. Odluka propisuje uz uvodne odredbe, rodnu neutralnost, vrste novčanih naknada, korisnike, naknade za troškove stanovanja, jednokratne pomoći te proračunska sredstva za isplatu novčanih naknada.

Zatim je otvorena rasprava. U raspravi sudjelovao vijećnik Igor Čančar konstatacijom da se povede računa kako se dodjeljuje pomoć te da se ne pomaže osobi od 40 godina koja može raditi. Budući da nije želio reći imenom na koju osobu se to odnosi, ostalo je nedorečeno da li je osoba u popisu ZMN koja je pod ingerencijom CSS Požega ili je samo koristila jednokratnu novčanu pomoć Općine.

Glasovanjem devet (9 za) i dva (2 suzdržana) donesena je Odluka o socijalnoj skrbi Općine Brestovac u predloženom pismenom obliku.

**TOČKA 14. Prijedlog Odluke o utvrđivanju interesa za kupnju i zamjenu nekretnina**

Ovom Odlukom utvrđuje se interes za kupnju i zamjenu nekretnina u gospodarskim zonama Nurkovac i Završje za izgradnju i uređenje kolnih, pješačkih, parkirališnih i zaštitnih zelenih površina i postavljanje prometne signalizacije, te izgradnja infrastrukture i urbane opreme, sukladno kartografskim prikazima. Elaborat o procjeni tržišne vrijednosti nekretnina izradio je

g .A. Budimir stalni sudski vještak za graditeljstvo i procjenu vrijednosti nekretnina na koji je procjeniteljsko povjerenstvo Požeško-slavonske županije dalo pozitivno mišljenje, rekao je općinski načelnik.

Ovaj prijedlog Odluke o utvrđivanju interesa za kupnju i zamjenu nekretnina jednoglasno (11 za) je usvojen bez rasprave.

**TOČKA 15. Prijedlog Odluke o proglašenju statusa nerazvrstane ceste-javnog dobra u općoj uporabi u k.o. Vranić**

Ovom Odlukom utvrđuje se status nerazvrstane ceste –javnog dobra u općoj uporabi u neotuđivom vlasništvu Općine Brestovcu k.o. Vranić oznake NC VR01. Predmetnu dionicu nerazvrstane ceste od javne ceste DC 38 do naselja Vranić čine dijelovi k.č. br.1101,440/2,437/2,1083/1,1083/2,495/28,1081 i cijele k.č.br.98/2,93/4,92/2,91/2,90/2,88/3 i 88/4 k. o.Vranić koje u naravi predstavljaju put.

Ova cesta se koristila ranije kao put za promet vozila po bilo kojoj osnovi i službeno nije bila razvrstana kao nerazvrstana cesta-javno dobro niti upisana u zemljišnim knjigama ili katastarskim evidencijama kao takva, stoga se utvrđuje potreba upisivanja stvarnog stanja, na osnovi odgovarajućeg geodetskog elaborata rekao je općinski načelnik.

Ova točka dnevnog reda jednoglasno (11 za) je usvojena bez rasprave u predloženom pismenom obliku.

**TOČKA 16. Prijedlog Odluke o proglašenju statusa nerazvrstane ceste-javnog dobra u općoj uporabi u k.o. Deževci**

Ovom Odlukom utvrđuje se status nerazvrstane ceste javnog dobra u općoj uporabi u neotuđivom vlasništvu Općine Brestovac u k.o. Deževci oznake NC DE03.

Ova cesta se koristila ranije kao put za promet vozila po bilo kojoj osnovi i službeno nije bila razvrstana kao nerazvrstana cesta-javno dobro niti upisana u zemljišnim knjigama ili katastarskim evidencijama kao takva, stoga se utvrđuje potreba upisivanja stvarnog stanja, rekao je općinski načelnik.

Ova točka dnevnog reda jednoglasno (11 za) je usvojena bez rasprave u predloženom pismenom obliku.

**TOČKA 17. Prijedlog Odluke o izmjenama i dopunama Odluke o komunalnom redu**

Državni ured za reviziju je po obavljenoj reviziji učinkovitosti upravljanja komunalnom infrastrukturom u jedinicama lokalne samouprave na području požeško-slavonske županije dostavio Izvješće o obavljenoj reviziji u kojem je naložio Općini Brestovac Odlukom o komunalnom redu osigurati mogućnost korištenja površina javne namjene na način koji omogućava kretanje osoba s posebnim potrebama, pa stoga predmetna izmjena i dopuna Odluke o komunalnom redu predstavlja usklađenje sa zakonskim odredbama i nalazom revizije, dodao je općinski načelnik.

Ova točka dnevnog reda usvoje na je jednoglasno (11 za) bez rasprave u predloženom pismenom obliku.

**TOČKA 18. Analiza stanja sustava civilne zaštite za općinu Brestovac**

Općinski načelnik koordinira djelovanje operativnih snaga sustava civilne zaštite osnovanih za područje općine Brestovac uz stručnu potporu nadležnog stožera civilne zaštite provodeći zakonske odredbe. Preventive radi donesen je Plan djelovanja u području prirodnih nepogoda Za spremnost sustava civilne zaštite uključeni su :Vatrogastvo, udruge građana od značaja za sustav zaštite, operativne snage sustava civilne zaštite i pravne osobe od interesa za sustav civilne zaštite.

Nakon vrednovanja pojedinih kategorija koje određuju spremnost sustava zaštite u cjelini donesena je i konačna ocjena spremnosti civilne zaštite u cjelini je 3-niska spremnost, rekao je općinski načelnik.

Zatim je otvorena rasprava, a kako za raspravu nije nitko prijavio, ista je dana na glasovanje.

Analiza stanja sustava civilne zaštite za Općinu Brestovac je jednoglasno (11za) usvojena u predloženom pismenom obliku.

**TOČKA 19. Prijedlog Godišnjeg plana razvoja sustava civilne zaštite s financijskim učincima za trogodišnje razdoblje**

Predstavničko tijelo na prijedlog izvršnog tijela JLS izvršava slijedeće zadaće u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine. Osigurava financijska sredstava za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

Planom razvoja sustava civilne zaštite utvrđuju se nositelji, suradnici, rokovi za realizaciju ciljeva u narednoj godini te projekcija s financijskim učincima za trogodišnje razdoblje, odnosno do zaključenja ciklusa/razdoblja za koje se smjernice usvajaju.

Plan razvoja sustava civilne zaštite redovito se revidira na temelju provedene godišnje analize stanja sustava civilne zaštite. Kako bi stanje sustava civilne zaštite podigli na veću razinu, potrebno je poduzeti slijedeće : Uskladiti Plan djelovanja sustava civilne zaštite za općinu, izraditi operativni postupak, ažurirati Plan djelovanja na području prirodnih nepogoda za 2024. godinu, izraditi plan vježbi za 2024. godinu, planirati, organizirati i provesti terensko pokaznu vježbu operativnih snaga sustava civilne zaštite, ažurirati plansku dokumentaciju u sustavu civilne zaštite, izvršiti postupak popunjavanja postrojbe civilne zaštite opće namjene, izvršiti nabavku osobne zaštitne opreme za članove stožera CZ članove postrojbe opće namjene, povjerenike i zamjenike.

Uspostaviti komunikaciju s građanima, pravnim osobama, udrugama građana, HGSS, Crvenim križem, Vatrogasnim zajednicama, DVD, službom CZ, rekao je općinski načelnik.

Zatim je otvorena rasprava, a kako se za riječ nije nitko od vijećnika javio, ista je dana na glasovanje, te je jednoglasno jedanaest ( 11 za) usvojen Godišnji plan razvoja sustava civilne zaštite s financijskim učincima za trogodišnje razdoblje u predloženom pismenom obliku.

Predsjednik Općinskog vijeća Tomo Vrhovac, općinski načelnik Zdravko Mandić i vijećnik SDP-a Drago Stojčević, zaželjeli su svima sretne Božićne blagdane i uspješnu Novu 2023. godinu.

Ovim je dnevni red iscrpljen, te je sjednica zaključena u 19,10 sati

Zapisnik vodila: PREDSJEDNIK

Marija Barunović OPĆINSKOG VIJEĆA

Tomo Vrhovac